Document ID: 32006D0769

KOMISIJAS LĒMUMS
(2006. gada 31. oktobris),
ar ko izveido to reģionu un teritoriju sarakstu, kas ir tiesīgi saņemt finansējumu no Eiropas Reģionālās attīstības fonda atbilstīgi Eiropas teritoriālās sadarbības mērķa pārrobežu un starptautiskās sadarbības sadaļai laikposmā no 2007. līdz 2013. gadam
(izziņots ar dokumenta numuru K(2006) 5144)
(2006/769/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2006. gada 11. jūlija Regulu (EK) Nr. 1083/2006, ar ko pieņem vispārīgus noteikumus attiecībā uz Eiropas Reģionālās attīstības fondu, Eiropas Sociālo fondu un Kohēzijas fondu (1), un jo īpaši tās 7. pantu,
pēc apspriešanās ar Regulas (EK) Nr. 1083/2006 103. pantā minēto Fondu koordinācijas komiteju,
tā kā:
(1)
Saskaņā ar Regulas (EK) Nr. 1083/2006 3. panta 2. punkta c) apakšpunktu Eiropas teritoriālās sadarbības mērķis noteikts, lai stiprinātu pārrobežu sadarbību, izmantojot kopīgas vietējās un reģionālās iniciatīvas un starptautisku sadarbību, veicot pasākumus, kas veicina ar Kopienas prioritātēm saistītu integrētu teritoriālo attīstību.
(2)
Saskaņā ar Regulas (EK) Nr. 1083/2006 7. panta 1. punkta pirmo daļu Kopienas NUTS 3 līmeņa reģioni gar visām iekšējām un dažām ārējām sauszemes robežām un visi Kopienas NUTS 3 līmeņa reģioni pie jūras robežām, kurus parasti šķir ne vairāk kā 150 kilometri, ņemot vērā iespējamus pielāgojumus, kas vajadzīgi, lai nodrošinātu sadarbības pasākumu saskaņotību un nepārtrauktību, ir tiesīgi saņemt Eiropas Reģionālās attīstības fonda finansējumu saskaņā ar Eiropas teritoriālās sadarbības mērķi.
(3)
Saskaņā ar Regulas (EK) Nr. 1083/2006 7. panta 2. punktu starpvalstu teritorijas arī ir tiesīgas saņemt finansējumu.
(4)
Attiecīgi jāsastāda šādu atbilstīgo reģionu un teritoriju saraksti.
(5)
Šajā lēmumā paredzētie pasākumi ir saskaņā ar Fondu koordinācijas komitejas atzinumu,
IR PIEŅĒMUSI ŠO LĒMUMU.
1. pants
Kā minēts Regulas (EK) Nr. 1083/2006 7. panta 1. punktā saistībā ar pārrobežu sadarbību, reģioni, kas ir tiesīgi saņemt Eiropas Reģionālās attīstības fonda finansējumu saskaņā ar Eiropas teritoriālās sadarbības mērķi, ir uzskaitīti I pielikumā.
2. pants
Kā minēts Regulas (EK) Nr. 1083/2006 7. panta 2. punktā saistībā ar starpvalstu sadarbību, teritorijas, kas ir tiesīgas saņemt Eiropas Reģionālās attīstības fonda finansējumu saskaņā ar Eiropas teritoriālās sadarbības mērķi, ir uzskaitītas II pielikumā.
3. pants
Šis lēmums ir adresēts dalībvalstīm.
Briselē, 2006. gada 31. oktobrī

Labels: 15
19
5